Ret e voe gortoz 3 bloaz a-raok ma tistrofe Slayer gant ar gantenn Divine Intervention, embannet e 1994 ha produet adarre gant Rick Rubin. Gant ar gantenn-mañ e arnevez ar strollad e zoare broduadur met adalek aze e voe ivez penn-kentañ un disrann etre ar faned, reoù o kregiñ da soñjal ned ae ket mui ar strollad war-raok hag e chomfe hep mont pelloc’h. Adloc’het e voe an tabut ivez abalamour d’ar ganaouenn SS-3 o tegas ar gaoz en-dro war ar griziesterioù nazi.